ROZHODNUTIE KOMISIE
z 3. októbra 2008,
ktorým sa mení a dopĺňa rozhodnutie 2006/410/ES, ktorým sa stanovujú sumy podľa článku 10 ods. 2, článkov 143d a 143e nariadenia Rady (ES) č. 1782/2003, ktoré sa poskytujú fondu EPFRV a ktoré sú k dispozícii na výdavky pre fond EPZF
(2008/787/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 12 ods. 2 a 3,
keďže:
(1)
V rozhodnutí Komisie 2006/410/ES (2) sa stanovujú sumy, ktoré sa podľa článku 10 ods. 2, článkov 143d a 143e nariadenia Rady (ES) č. 1782/2003 (3), ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, a podľa článku 4 ods. 1 nariadenia Rady (ES) č. 378/2007 (4), ktorým sa stanovujú pravidlá dobrovoľnej modulácie priamych platieb ustanovených v nariadení (ES) č. 1782/2003, poskytujú EPFRV, ako aj dostupný čistý zostatok na výdavky EPZF.
(2)
Kalkulácia sumy v súlade s uplatňovaním článku 10 ods. 2 nariadenia (ES) č. 1782/2003 sa zmenila. Dôvodom je zvýšenie súm, ktoré sú predmetom modulácie a revízia dodatočných súm podpory, ktoré sa udeľujú v súlade s článkom 12 ods. 1 nariadenia (ES) č. 1782/2003.
(3)
V rozhodnutí Komisie 2008/788/ES (5) sa stanovujú čisté sumy vyplývajúce z uplatňovania dobrovoľnej modulácie v Portugalsku na obdobie rokov 2009 až 2012 v súlade s článkom 4 ods. 1 nariadenia (ES) č. 378/2007.
(4)
V článku 23 ods. 2 nariadenia Rady (ES) č. 479/2008 z 29. apríla 2008 o spoločnej organizácii trhu s vínom, ktorým sa menia a dopĺňajú nariadenia (ES) č. 1493/1999, (ES) č. 1782/2003, (ES) č. 1290/2005, (ES) č. 3/2008 a zrušujú nariadenia (EHS) č. 2392/86 a (ES) č. 1493/1999 (6), sa stanovujú sumy, ktoré budú k dispozícii ako doplnkové finančné prostriedky Spoločenstva na opatrenia vo vinárskych oblastiach v rámci programovania rozvoja vidieka financovaného podľa nariadenia Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (7).
(5)
Rozhodnutie 2006/410/ES by sa preto malo zodpovedajúcim spôsobom zmeniť a doplniť,
ROZHODLA TAKTO:
Jediný článok
Rozhodnutie 2006/410/ES sa mení a dopĺňa takto:
1.
Názov sa nahrádza takto:
2.
Jediný článok sa nahrádza týmto textom:
„Jediný článok
Sumy dané k dispozícii Európskemu poľnohospodárskemu fondu pre rozvoj vidieka (EPFRV) na rozpočtové roky 2007 až 2013 podľa ustanovení článku 10 ods. 2, článkov 143d a 143e nariadenia (ES) č. 1782/2003, článku 4 ods. 1 nariadenia (ES) č. 378/2007 a článku 23 ods. 2 nariadenia (ES) č. 479/2008, ako aj dostupný čistý zostatok na výdavky Európskeho poľnohospodárskeho záručného fondu (EPZF) sa stanovujú v prílohe k tomuto rozhodnutiu.“
3.
Príloha sa nahrádza textom, ktorý je uvedený v prílohe k tomuto rozhodnutiu.
V Bruseli 3. októbra 2008